b'\n_START_ARTICLE_\nSlovensko pevsko dru\xc5\xa1tvo na Dunaju\n_START_PARAGRAPH_\nSlovensko pevsko dru\xc5\xa1tvo na Dunaju je biv\xc5\xa1i mo\xc5\xa1ki zbor slovenskih univerzitetnih \xc5\xa1tudentov na Dunaju._NEWLINE_Zbor je ustanovil in vodil Davorin Jenko, ki je leta 1858 pri\xc5\xa1el na Dunaj \xc5\xa1tudirat pravo. Deloval je v letih 1859\xe2\x88\x921862. \xc4\x8clani so bili Simon Jenko, Janez Mencinger, Josip Stritar, Matija Valjavec in drugi slovenski \xc5\xa1tudentje. Zbor je sodeloval na vseh slovenskih prireditvah, prenehal pa je delovati potem, ko so najbolj zavzeti \xc4\x8dlani kon\xc4\x8dali \xc5\xa1tudij, mnogi med njimi pa so se vklju\xc4\x8dili v novoustanovljeno Slovensko pevsko dru\xc5\xa1tvo. Slovensko pevsko dru\xc5\xa1tvo na Dunaju je imelo pomembno vlogo pri razvoju slovenske narodne zavesti, tudi v okoljih, kamor so se vrnili ali pri\xc5\xa1li njegovi pevsko dobro iz\xc5\xa1olani \xc4\x8dlani. Spodbudilo je tudi skladateljski razvoj Davorina Jenka, katerega zborovske skladbe zlasti Naprej zastava slave in Pobratimija na besedilo Simona Jenka, ter Lipa zelenela je skladatelja Miroslava Vilharja, so postale prvi in sredi\xc5\xa1\xc4\x8dni repertoar nastajajo\xc4\x8dih zborov v domovini.'